Mulți internauți români got butthurt, adică au sărit de fund în sus la zicerea lui Bernie Sanders: „Today, people living în Bucharest, Romania, have access to much faster Internet than most of the US. That`s unacceptable and must change”.

Ei traduc asta așa: „Sanders e profesorul care spune clasei «N-ați fost în stare să faceți la teză nici cât Gigel», Gigel fiind România, loaza din ultima bancă”. Înainte de a fi eronată, această interpretare e înfumurată. De ce? Deoarece ea presupune că Gigel, așa loază cum e el, este cunoscut de restul clasei – ceea ce nu e cazul României în SUA. Nu vreți să știți câți dintre americani n-au habar unde e România pe glob și nici cea mai firavă dorință să afle. Darmite să știe că Bucharest e capitala acestei România.

Bernie este un candidat de prim-plan al campaniei prezidențiale. Afirmația lui, înainte de orice, a făcut un mare serviciu României, aducând în mintea a milioane de americani numele unei țări cu capitala mai tare decât SUA la net – nu la criminalitate, nu la poluare sau corupție, la internet, internăucilor!

Mulți navigatori pe net din SUA vor fi intrat să vadă what the fuck is Bucharest, România, și cum a făcut să aibă viteza asta. Alții își vor fi zis că n-ar strica o vizită în România – dacă românii sunt așa de iuți la net, poate că mai au și alte oportunități, facilități pe-acolo, cine știe, poate chiar și autostrăzi.

L-am urmărit atent pe bunicul Bernie. E un om onest, inteligent, plin de bun-simț, un umanist care vrea să-i apere pe simplii americani de lăcomia fat cats, cotoșmanii de pe Wall Street. L-aș vota mâine, chiar dacă știu cât îi e de greu să se lupte cu hoașca Udrea de Washington.

Bernie are umor, replică, e ironic, chiar caustic, dar nu e agresiv, nu insultă, nu-și jignește adversarii. Ce-a spus el are un sens cât se poate de clar: o țară mult mai mică și infinit mai puțin cunoscută decât America, reușește, bravo, să ne bată în linia întâi a competiției tehnologiei de vârf mondiale.

E inacceptabil. Ceea ce nu înseamnă că ambasadorul Hans Klemm trebuie să le ceară bucureștenilor să-și gâtuie netul, că nu e de nasul lor, ci să schimbăm lucrurile în US ca să-i ajungem din urmă.

Internăucii, în schimb, au sărit ca arși că Bernie Sanders s-a atins de „țărișoară”. Din diminutivul ăsta, scoate capul un frumos complex de inferioritate deghizat în unul de superioritate. Sau invers.